om fastsættelse for 2017 af fiskerimuligheder for visse fiskebestande og grupper af fiskebestande i Østersøen

Den pågældende rådsforordning fordeler fiskerimulighederne mellem medlemsstaterne. I henhold til artikel 16, stk. 6 og 7, og artikel 17 i forordning (EU) nr. 1380/2013 står det medlemsstaterne frit for at fordele sådanne fiskerimuligheder til regioner eller operatører i overensstemmelse med de kriterier, der er fastsat i de nævnte artikler. Medlemsstaterne har således vide rammer for selv at bestemme, hvilken social/økonomisk model de vil anvende i forbindelse med udnyttelsen af de tildelte fiskerimuligheder.

Formålet med forslaget er at fastsætte medlemsstaternes fiskerimuligheder for de kommercielt vigtigste fiskebestande i Østersøen for 2017. For at forenkle og tydeliggøre de årlige TAC- og kvotebeslutninger er fiskerimulighederne i Østersøen siden 2006 fastsat ved en separat forordning.

Med den nuværende forordning forenkles fiskeriforvaltningen, da forordningen ikke længere begrænser fiskeriet ved at fastsætte et fast antal havdage, som fiskerfartøjer kunne anvende til fiskeri i foregående år. Dette vil reducere den administrative byrde på medlemsstaterne. Som videnskabsfolk har konkluderet, vil fraværet af begrænsningen af fiskeriindsatsen ikke sætte bestandenes tilstand over styr, da effektiv overvågning af kvoteudnyttelsen er tilstrækkelig til at kontrollere fiskeripresset på bestandene.

Forslaget afspejler ikke kun betænkeligheder på kort sigt, men indgår også i en mere langsigtet strategi, der går ud på, at fiskeriindsatsen gradvis begrænses til og bevares på niveauer, som er bæredygtige på lang sigt. Den strategi, der er udstukket i forslaget, vil derfor på mellemlang til lang sigt føre til en stabil fiskeriindsats og højere kvoter. Strategiens effekt på lang sigt forventes at føre til mere bæredygtige fiskeriaktiviteter og øgede landinger.

Den samlede mængde af fiskerimuligheder i Østersøen udtrykt i tons, der er foreslået for 2017, vil blive forøget med 14 % i forhold til 2016 og vil blive fastsat til ca. 705 000 tons. Beregnet på grundlag af bestandene bemærkes en forøgelse i kvoterne for silde- og brislingebestande i den centrale og vestlige del af Den Botniske Bugt, i gennemsnit 18 %, og forøgelser på 10 % for laks i den centrale del af Østersøen og 95 % for rødspætte, mens der bemærkes nedsættelser på 21 % for sildebestandene i Rigabugten, 28 % for laks i Den Finske Bugt og 38 % for den østlige torskebestand.

Det Rådgivende Råd for Østersøen (BSRAC) blev hørt på grundlag af Kommissionens meddelelse om høringen vedrørende fiskerimuligheder for 2017 under den fælles fiskeripolitik (COM(2016) 396 final). Det videnskabelige grundlag for forslaget blev leveret af Det Internationale Havundersøgelsesråd (ICES). De foreløbige synspunkter, som kom til udtryk på disse møder om alle berørte fiskebestande, blev taget i betragtning i forslaget i videst muligt omfang og i det omfang, dette ikke strider mod nuværende politikker eller medfører forringelse af en sårbar ressources tilstand.

•Planer for gennemførelsen og foranstaltninger til overvågning, evaluering og rapportering

Overvågningen af anvendelsen af fiskerimuligheder i form af TAC'er og kvoter er fastsat ved Rådets forordning (EF) nr. 1224/2009.

•Nærmere redegørelse for de enkelte bestemmelser i forslaget

Med forslaget fastsættes fiskerimulighederne for 2017 for visse fiskebestande eller grupper af fiskebestande for medlemsstaternes fiskeri i Østersøen.

Landingsforpligtelsen for bestande, der fanges i visse fiskerier, trådte i kraft den 1. januar 2015. I Østersøen omfatter disse fiskerier bestande, der forvaltes gennem TAC'er og kvoter i nærværende forordning, nemlig: fiskeri efter små pelagiske arter (silde- og brislingebestande), fiskeri efter laks (laksebestande) såvel som fiskeri efter torsk (torskebestande), hvor arten definerer fiskeriet. Fra den 1. januar 2017 vil fangster af alle arter i EU-farvande i Østersøen være underlagt fangstbegrænsninger, og således vil også arter, som ikke karakteriserer fiskeriet, men som er omfattet af TAC'er, f.eks. rødspætte, blive omfattet af landingsforpligtelsen. Med indførelsen af landingsforpligtelsen skal fiskerimulighederne i henhold til artikel 16, stk. 2, i forordning (EU) nr. 1380/2013 nu afspejle den mængde, der fanges, i stedet for den mængde, der landes. Sådan en ændring er blevet anvendt i forordningen om fiskerimuligheder for 2015 og finder ikke længere anvendelse for ovennævnte bestande med undtagelse af rødspættebestanden. Fiskerimulighederne for rødspættebestanden vil fra 2017 afspejle den mængde, der fanges, i stedet for den mængde, der landes.

Den nye flerårige plan for fiskeriet i Østersøen trådte i kraft den 20. juli 2016. I henhold til bestemmelserne i denne plan skal fiskerimulighederne i Østersøen fastsættes i overensstemmelse med målene i planen og skal overholde de målintervaller for fiskeridødelighed, der er fastsat heri. I de tilfælde, hvor en bestands biomasse ligger under de referencepunkter, der er fastsat i planen, fastsættes fiskerimulighederne på et niveau, der svarer til fiskeridødeligheden, som er reduceret proportionelt under hensyntagen til nedgangen i bestandens biomasse.

Fiskerimulighederne bør også fastsættes i overensstemmelse med artikel 16, stk. 1, (som henviser til princippet om relativ stabilitet), og artikel 16, stk. 4, (som henviser til den fælles fiskeripolitiks mål og reglerne i de flerårige planer).

De foreslåede tal afspejler den foreliggende videnskabelige rådgivning og høringen af Det Rådgivende Råd for Østersøen. For at fastsætte EU-kvoter for de bestande, der deles med Den Russiske Føderation, er de pågældende kvoter, hvor det er passende, fratrukket de kvoter, som ICES har rådgivet om.

Medlemsstaterne tildeles TAC'er og kvoter som angivet i bilag I til nærværende forordning.

Alle fem pelagiske bestande (fire sildebestande og en brislingebestand), rødspætte og laks i den centrale del af Østersøen skal befiskes på MSY-niveauer i 2017, og de foreslåede TAC'er svarer derfor enten til begge dele af MSY-intervallerne for fiskeridødelighed, jf. artikel 4, stk. 2-4, i forordning (EU) 2016/1139, eller til den MSY-tilgang, som ICES anvender. TAC'erne for laks i Den Finske Bugt og for den østlige torskebestand svarer til den tilgang, der er udviklet af ICES, og som anvendes for bestande, for hvilke der er utilstrækkelige data. De videnskabelige institutioner skal endnu rådgive om og præcisere TAC'en for den vestlige torskebestand.

Ved Rådets forordning (EF) nr. 847/96 er der indført supplerende betingelser for forvaltningen af TAC'er fra år til år, herunder i artikel 3 og 4 fleksibilitetsbestemmelser gældende for bestande, der er omfattet af henholdsvis en præventiv eller en analytisk TAC. I henhold til nævnte forordnings artikel 2 skal Rådet ved fastsættelsen af TAC'er navnlig på grundlag af bestandenes biologiske tilstand beslutte, hvilke bestande der ikke skal være omfattet af artikel 3 og 4. I den senere tid er fleksibilitetsmekanismen blevet introduceret for alle bestande, der er omfattet af landingsforpligtelsen i henhold til artikel 15, stk. 9, i forordning (EU) nr. 1380/2013. Derfor og for at undgå en uforholdsmæssig høj grad af fleksibilitet, som vil underminere princippet om fornuftig og ansvarlig udnyttelse af havets levende biologiske ressourcer og hindre opnåelsen af målsætningerne i den fælles fiskeripolitik, bør det præciseres, at artikel 3 og 4 i forordning (EF) nr. 847/96 kun anvendes, når medlemsstaterne ikke anvender den årsbaserede fleksibilitet, der er omhandlet i artikel 15, stk. 9, i forordning (EU) nr. 1380/2013.

2016/0260 (NLE)

Forslag til

RÅDETS FORORDNING

om fastsættelse for 2017 af fiskerimuligheder for visse fiskebestande og grupper af fiskebestande i Østersøen

RÅDET FOR DEN EUROPÆISKE UNION HAR—

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen,

ud fra følgende betragtninger:

(1)Traktatens artikel 43, stk. 3, fastsætter, at Rådet på forslag af Kommissionen vedtager foranstaltninger vedrørende fastsættelse og fordeling af fiskerimuligheder.